**Stortingets Transport- og kommunikasjonskomité**

 Oslo, 19.10.2020

**Innspill til statsbudsjett 2021 fra FFA, forskningsinstituttene**

Vi viser til vår anmodning om å møte i komiteens budsjetthøring og vil med dette kommentere regjeringens budsjettforslag Kap 542 Internasjonale samarbeid, post 70 Internasjonale program.

FFA er glad for at regjeringen i forslag til Statsbudsjett 2021 øker totalbevilgningen til FoU fra 2020 med 2 mrd kr, til 1,1% av BNP. FFA vil framheve regjeringens satsing på Grønn Plattform og europeisk forsknings- og innovasjonssamarbeid som særdeles viktige elementer i regjeringens statsbudsjett. Det er likevel bekymringsfullt at enkelte departementer reduserer sin FoU-andel, til tross for tunge framtidsrettede samfunnsoppgaver.

**For å øke omstillingstakten mot digitalisering og det grønne skiftet, har FFA følgende konkrete forslag for 2021:**

* Norske miljø som søker European Digital Innovation Hub innenfor Digital Europe Programme gis en garanti for egenandelsfinansieringen i den grad en ikke har tilgang til annen statlig finansiering som kan anvendes som egenandel.
* Departementer som investerer under 1% av totalbudsjettet i forskning, bør øke FoU-andelen i sitt budsjett i tråd med Langtidsplanens prioriteringer. Langsiktige investeringer i velferdssystemet og infrastruktur for kommunikasjon og mobilitet må bygge på beste kunnskap om morgendagens løsninger.

**Omstillingspotensialet i forsknings- og innovasjonssamarbeid må utløses**

Norsk deltagelse i Europas fremste samarbeid mellom forskning, myndigheter og næringsliv er ett av mange viktige tiltak for å investere oss ut av den krisa vi nå står oppe i og inn i en mer bærekraftig økonomisk vekst.

Det er en åpenbar sammenheng mellom forskning, næringsutvikling, og ambisjonene vi alle har for en mer bærekraftig utvikling. Norge trenger nye eksportnæringer med lavere utslipp og med evne til å opprettholde en levestandard som er blant de beste i verden. Forskning og digitalisering er nøkkelen til å få dette til. Derfor er vi opptatt av at Norge må ligge i europatoppen når det gjelder finansiering av FOU for digitalisering og datadrevet verdiskaping.

For norsk privat og offentlig virksomhet er det derfor viktig at regjeringen nå anbefaler at Norge skal delta i samarbeidet som etableres i EUs forsknings- og innovasjonsprogram Horisont Europa og Digital Europe Programme. I oppfølging er det avgjørende at vi har et velfungerende nasjonalt forsknings- og innovasjonssystem som samspiller og skaper synergier med de europeiske programmene

Digital Europe Programme har som målsetting å ta kunnskapen som utvikles i Horisont Europa ut i næringslivet, markedene og i samfunnet. Synergien her vil gi full effekt av norsk deltagelse i Horisont Europa, som bl.a. legger tung FoU-innsats på IKT og digitalisering i sine utlysninger. Formålet er å styrke Europas konkurransekraft globalt og møte samfunnsutfordringene innenfor bl.a. næringsliv, klima og helse med økt digitalisering.

Den norske Digital 21 strategien identifiserer fire hovedprioriteringer; kunstig intelligens, tingenes internett, stordata og autonome systemer, mens cybersikkerhet blir pekt på som et premiss for utviklingen. Dette samsvarer godt med Digital Europe Programme som har pekt på High Performance Computing, Artificial Intelligence, Cybersecurity, Advanced digital skills og Digital transformation and interoperability som prioriterte områder.

FFA mener at alle de prioriterte områdene i Digital Europe Programme er avgjørende viktige også for Norge, og at det er fullt sammenfall mellom Norges og EUs strategi. Ved å delta, vil norsk næringsliv, offentlige virksomheter og forskningsmiljø få tilgang til ressurser og kompetanse som langt overgår egen kapasitet og bredde. Digitalisering er viktig for utviklingen på tvers av bransjer, sektorer og geografi og vil være avgjørende for å skape nye arbeidsplasser i hele landet.

Ett av satsingsområdene i Digital Europe Programme, er etableringen av European Digital Innovation Hubs (EDIH). Nasjonene prioriterer søknader, EU velger ut de som skal delta i et europeisk nettverk av EDIHs. De som utvelges, får 50% støtte fra EU og det forutsettes 50% nasjonal/egen finansiering. Norge har startet en prekvalifisering av mulige norske EDIHs, som er viktig for at Norge skal være med i den første tildelingsrunden i EU. I den norske utlysningen heter det at EDIHs bør bygge på eksisterende initiativer som allerede har nasjonal / regional / lokal finansiering. Dette kan for eksempel være klynger eller SFI'er, som evalueringer viser har vært svært velfungerende. EDIHs kan bygge videre på disse i de tilfeller hvor en allerede har en klynge eller SFI som arbeider med det aktuelle temaet. På flere av de aktuelle temaområdene har vi ikke slike. Vi må sikre at vi får mest mulig omstilling ut av DEP. Da kan vi ikke avgrense norske EDIHs til områder hvor vi allerede har satsinger og utelate tema som er avgjørende for digitalisering i norsk næringsliv. Da blir det viktig at utvelgelsen av norske søkere til EDIHs ikke avgjøres av at en allerede har en nasjonal finansiering som kan omdisponeres til 50% finansiering, som i stor grad vil være enten eksisterende klynger/SFI-er eller statlige institusjoner som universiteter eller høyskoler. En slik avgrensning gir risiko for at Norge ikke prioriterer de viktigste områdene for digitalisering i næringsliv og offentlig virksomhet og at det ikke er de beste miljøene som blir vertskap for EDIH, men de med solid statlig finansiering som kan omdisponeres.

Vi mener derfor at for KMD må garantere for egenandelen i norske EDIHs i de tilfeller der vertskapsorganisasjonen ikke er statlig eller har annen statlig finansiering som kan inngå som egenandel. I motsatt fall er vi bekymret for skjevhet i EDIH-instrumentet der offentlige aktører vil ha konkurransefortrinn.

**Store investeringer må bygge på beste kunnskap om fremtidens behov og løsninger**

Regjeringens forslag til statsbudsjett 2021 bør i enda sterkere grad følge opp Langtidsplanens ambisjoner for å løse de store samfunnsutfordringene og den kritiske omstillingssituasjonen som næringslivet og velferdssamfunnet vårt står i. Vi mener det er bekymringsfullt at Samferdselsdepartementet med sine store og langsiktige investeringer, reduserer sin investering til 0,4% av sitt budsjett ([Prop. 1 S Kunnskapsdepartementet, s.256](https://www.regjeringen.no/contentassets/4e62136236634bea8438652ad54d299d/nn-no/pdfs/prp202020210001_kddddpdfs.pdf)). Hvordan sikrer en at Norge bygger tjenester og infrastruktur for kommunikasjon, mobilitet og sikkerhet for årtier fremover på beste kunnskap om fremtidens velferdsbehov, teknologi, materialer osv når en i så begrenset grad velger å investere i ny kunnskap? Vi foreslår at En økning i forskningsmidler må kanaliseres gjennom Forskningsrådets konkurransearenaer for å sikre best relevans, kvalitet og effektivitet i forskningen.

Vennlig hilsen

*Agnes Landstad*

Daglig leder FFA

*Forskningsinstituttenes Fellesarena organiserer de 36 selvstendige forskningsinstituttene som fyller kriteriene for basisbevilgning fra Forskningsrådet, til sammen 6500 årsverk og 10,2 mrd kr i årlig omsetning, derav 1,2 mrd kr fra utlandet. Norge har i sin instituttsektor et velfungerende apparat for anvendt, tverrfaglig og målrettet forskning og problemløsning. Den anvendte forskningen er innrettet mot de store samfunnsutfordringene og bidrar til konkurransekraft, innovasjonsevne og omstilling i næringsliv og offentlig sektor. Evalueringer og studier viser at forskningsinstituttene holder høy faglig kvalitet, har stor vitenskapelig publisering, høy siteringsfrekvens og henter hjem en stor andel av EU-midlene.*

*Forskningsinstituttene er sentrale forsknings- og innovasjonspartnere for bedriftene og fungerer som akseleratorer for innovasjon og omstilling i samfunnet. Instituttene bygger en bro mellom grunnleggende forskning og private og offentlige virksomheters behov for ny kunnskap og nye løsninger.*